## Labora facilita els tràmits perquè els treballadors afectats per un ERTO per les inundacions perceben les prestacions per desocupació

*** Labora assenyala la importància que les empreses amb un ERTO reconegut presenten en el SEPE una sol·licitud col·lectiva dels treballadors perquè estos cobren el subsidi**

La Generalitat, a través de Labora, el Servici Públic d’Ocupació i Formació de la Comunitat Valenciana, ha informat dels tràmits que s’han de seguir perquè els treballadors afectats per un ERTO a causa de les inundacions perceben les prestacions per desocupació.

Així, des de Labora s’insistix en la importància que en totes les empreses que hagen presentat un ERTO amb motiu dels danys patits per la DANA i que tinguen la resolució de reconeixement per part de l’autoritat laboral, han de dirigir-se al Servici Públic d’Ocupació Estatal, SEPE, i presentar una sol·licitud col·lectiva dels treballadors perquè estos puguen cobrar les seues prestacions per desocupació.

Labora, Servici Valencià d’Ocupació i Formació, ja presta servici a tota la població afectada per la riuada. Així, ja es troben operatives les oficines mòbils a Catarroja i Algemesí, a la qual cosa cal sumar les visites diàries que fan els dos autobusos LaboraDANA i a l’atenció telemàtica i telefònica que ja es va prestant en totes les oficines afectades.

Este dimecres ha posat en marxa els seus servicis la segona Oficina Mòbil, que estarà instal·lada en el parc Salvador Castell d’Algemesí, i que se suma a la ja en funcionament de Catarroja en el carrer Joan Giner.

Estes oficines temporals presten servici en horari de 09:00 a 14:00 hores, i compten amb personal de Labora que, a més, de les funcions habituals que exercixen en els seus llocs de treball, oferixen també assessorament i ajuda a personal treballador i empreses quant a la sol·licitud dels expedients de regulació temporal d’ocupació (ERTO) per causa de força major que tramita el Servici Públic d’Ocupació Estatal.

La setmana que ve s’instal·laran altres dos oficines mòbils Labora en les localitats de Paiporta i Xirivella, que oferiran els mateixos servicis que les que ja es troben operatives, i que estaran en funcionament fins que reòbriguen els Espai Labora afectats per la riuada.

Paral·lelament a la posada en marxa d’este servici, seguixen el seu recorregut diari els autobusos LaboraDANA. Este dimecres es troben a Vilamarxant en el carrer Pedralba, 3 i a Favara en el carrer Sant Antoni, 26.

L’atenció en estos autobusos és en horari de 10:00 a 17:00 hores, de manera ininterrompuda, per a prestar ajuda i assistència a persones i empreses de les localitats a on es troben.

A més, tots els Espai Labora atenen de manera telefònica o telemàtica totes les persones que ho requerisquen. Per a facilitar les gestions, continua activa la renovació automàtica de la demanda d’ocupació per a tots els usuaris que residisquen en la província de València. Cal recordar que qualsevol persona que residisca en municipi afectat per la riuada pot ser atés en qualsevol Espai Labora sense necessitat de cita prèvia.

A excepció de la inscripció inicial a Labora, totes les gestions es poden fer per via telemàtica a través de diferents mitjans: la web www.labora.gva.es, l’*app* @GVAPuntLabora, els caixers PuntLabora dels quals disposen els municipis o telefònicament a través del telèfon 012 o 963 86 60 00.

La Generalitat ha habilitat el correu electrònic dana\_ocupacio@gva.es en el qual consultar qualsevol dubte sobre ocupació que s’haja generat a conseqüència del temporal, així com el portal web [Som Solidaritat](https://somsolidaritat.gva.es/es/), des del qual se centralitza tota la informació necessària per a trobar informació sobre ajudes i servicis relacionats amb la situació d’emergència arran del temporal.

Pel que fa a formació, s’està treballant a oferir llançadores i reubicar tots els alumnes que estaven rebent classes en els centres afectats.

Fecha: 23/11/2024